Del Bosque: Vi er et lag å være misunnelige på
Etter at Spania tok seg videre til semifinale i EM med 2-0 over Frankrike har debatten om hvorvidt Spanias spillestil er kjedelig eller ikke rast både i aviser, TV-sendinger og i sosiale medier. Også del Bosque har lagt merke til debatten om Spanias spillestil, men det er ingenting han bryr seg nevneverdig om. - Jeg har ikke hørt noe på kritikken. Jeg har lest noen saker på Internett, men det er ingenting jeg bryr meg om. Jeg opplever at jeg får mye støtte og jeg tror ikke på noen konspirasjon, sier den 61 år gamle spanjolen ifølge Expressen.Del Bosque velger heller å se fremover mot onsdagens semifinale mot Portugal, og roser egne spillere for innsatsen de har lagt ned så langt i mesterskapet. - Det viktigste er å ha kontroll over kampen, både i forsvar og i angrep. Vi er et lag å være misunnelige på, sier han. Han får støtte fra midtbanespiller Xabi Alonso, som mot Frankrike sørget for begge målene. Han mener spanjolene må holde på suksessoppskriften, som har gitt laget EM-gull og VM-gull på fire år. - Om folk sier at vi kjeder dem, så får vi bare akseptere det. Vi har troen på vårt spill og uansett hva folk sier så vil vi ikke endre oss, sier Real Madrid-spilleren ifølge Expressen.Norges landslagssjef Egil «Drillo» Olsen kommenterer fotball-EM for NRK sammen med Arne Scheie. Tidligere denne uken møtte de to VG i Kiev, og Drillo er ikke begeistret for det spanske spillet. - Spania har vært bedre før enn de er akkurat nå. Mange tror at Spania er gode på grunn av måten de spiller på, men de er jo ikke det. Det er fordi de har så mange gode spillere, sier han til VG, og legger til at Spania etter hans mening kunne vært mye bedre. Han trekker blant annet frem at Spania spiller mye bakover, før de forsøker å tre seg gjennom midten. - Jeg ser tendenser til at gode innleggsposisjoner ikke blir utnyttet, og det har jeg ikke sett før. Man spiller enten støtte eller skrått bakover til en som har minst ti spillere foran seg, sier Drillo til VG.
Spanias landslagssjef Vicente del Bosque (61) bryr seg ikke om at hans Spania har blitt beskyldt for å spille kjedelig fotball. - Jeg opplever at jeg får mye støtte, sier han.